Šakių rajono savivaldybės 2022 m. Švietimo pažangos ataskaita

Šakių rajono savivaldybės 2022 metų švietimo pažangos ataskaitoje pristatomi apibendrinti Šakių rajono savivaldybės švietimo veiklos rezultatai, pokyčiai ir padaryta pažanga, atsižvelgiant į Valstybinės švietimo 2013–2022 metų strategijos, patvirtintos Lietuvos Respublikos Seimo 2013 m. gruodžio 23 d. nutarimu Nr. XI-745 „Dėl Valstybinės švietimo 2013–2022 metų strategijos patvirtinimo“, tikslą ir uždavinius, Geros mokyklos koncepcijos nuostatas, Švietimo valdymo informacinės sistemos (toliau – ŠVIS) ir Mokinių registro (toliau – MR) informaciją, valstybinių brandos egzaminų bei pagrindinio ugdymo pasiekimų patikrinimo rezultatus ir kitus turimus statistinius duomenis. Taip pat Šakių rajono švietimo įstaigų tinklo pertvarkos plano, patvirtinto Šakių rajono savivaldybės tarybos 2022 m. gegužės 20 d. sprendimu Nr. T-182 „Dėl Šakių rajono savivaldybės švietimo įstaigų tinklo pertvarkos 2022–2025 metų bendrojo plano patvirtinimo“

2022 m. švietimo įstaigų tinklo pertvarka

2022 metais rajono švietimo įstaigų tinklo pertvarka buvo vykdoma vadovaujantis rajono savivaldybės tarybos 2022 m. gegužės 20 d. sprendimu Nr. T-182 patvirtintu švietimo įstaigų tinklo pertvarkos 2022-2025 metų bendruoju planu bei jo 2022 m. lapkričio 25 d. papildymu Nr. T-332.

 2022 metais uždarytas Kudirkos Naumiesčio Vinco Kudirkos gimnazijos Panovių ikimokyklinio ugdymo skyrius.

Sujungimo būdu reorganizuoti Plokščių, Kriūkų bei Lekėčių mokyklos-daugiafunkciai centrai, įsteigiant naują biudžetinę įstaigą – Panemunių mokyklą-daugiafunkcį centrą.

Sujungimo būdu reorganizuoti Šakių lopšeliai-darželiai „Berželis“ ir „Klevelis“, įsteigiant naują biudžetinę įstaigą – Šakių vaikų lopšelį-darželį.

Šakių rajono savivaldybės švietimo įstaigų, struktūros, mokinių ir mokytojų pokyčiai:

|  |  |  |  |  |  |  |
| --- | --- | --- | --- | --- | --- | --- |
|  | 2017-2018 m.m. | 2018-2019 m. m. | 2019-2020 m. m. | 2020-2021 m.m. | 2021-2022 m.m. | 2022-2023 m.m. |
| Iš viso švietimo įstaigų: | 21 | 20 | 18 | 17 | 17 | 14 |
| Iš jų: |  |  |  |  |  |  |
| Gimnazijos | 4 | 4 | 4 | 4 | 4 | 4 |
| Vidurinės mokyklos | - | - | - | - | - | - |
| Pagrindinės mokyklos | 5 | 5 | 5 | 4 | 4 | 4 |
| Mokykla-daugiafunkcis centras | 4 | 3 | 3 | 3 | 3 | 1 |
| Progimnazija | 1 | 1 | - | - | - | - |
| Savarankiški vaikų darželiai | 3 | 3 | 2 | 2 | 2 | 1 |
| Šakių rajono meno mokykla | 1 | 1 | 1 | 1 | 1 | 1 |
| Jaunimo kūrybos ir sporto centras | 1 | 1 | 1 | 1 | 1 | 1 |
| Gelgaudiškio ,,Šaltinio” specialiojo ugdymo centras | 1 | 1 | 1 | 1 | 1 | 1 |
| Šakių rajono Švietimo pagalbos tarnyba | 1 | 1 | 1 | 1 | 1 | 1 |
|  |  |  |  |  |  |  |
| Iš viso mokosi bendrojo lavinimo mokyklose | 3257 | 3097 | 2974 | 2871 | 2737 | 2706 |
| Iš viso ikimokyklinukų ir priešmokyklinukų | 885 | 891 | 809 | 889 | 921 | 900 |
| Lanko meno mokyklą | 352 | 371 | 385 | 377 | 355 | 378 |
| Lanko jaunimo kūrybos ir sporto centrą | 336 | 292 | 279 | 268 | 261 | 264 |

Mokinių skaičiaus kitimo dinamika

Pastaba: Įskaičiuojamas Gelgaudiškio „Šaltinio“ specialiojo ugdymo centras.

 2022 m. buvo toliau tęsiamas analitinis darbas dėl ikimokyklinio ugdymo infrastruktūros plėtros Šakių rajono savivaldybėje galimybių ir planuojamos plėtros kainos įvertinimo. Ikimokyklinio ugdymo infrastruktūros plėtros savivaldybėje galimybių studija padėjo įsivertinti poreikį ir galimybes tenkinti šeimų poreikį ugdyti vaikus institucijose pagal ikimokyklinio ugdymo programas.

ŠVIS duomenys

 ŠVIS duomenys

 ŠVIS duomenys

Mokytojai

Pastaba: skaičiuojami tik bendrojo lavinimo mokyklų mokytojai

2022 m. Švietimo, mokslo ir sporto ministerijos mokytojų skaičiaus optimizavimo programa pasinaudojo 5 Šakių rajono savivaldybės mokytojai, įgiję teisę į visą senatvės pensiją. Tam panaudota 2288 eurai.

Vidutinis bendrojo lavinimo mokyklų mokytojų amžius – 52 metai.

Kadangi didžioji dalis mokytojų yra vyresnio amžiaus, ateityje, jiems sulaukus pensinio amžiaus, reikės spręsti specialistų pritraukimo problemą.

Pagal 2022-2024 m. atestacijos programą, 2022 m. planuota atestuoti 11 mokytojų, atestacijai pasiruošė ir buvo suteikta aukštesnė kvalifikacinė kategorija 11 mokytojų ( iš jų 3 mokytojai metodininkai, 8 vyresnieji mokytojai).

Skiriamas dėmesys pedagogų kvalifikacijos tobulinimui. 2022 m. organizuoti seminarai ugdymo įstaigų administracijų atstovams „Mikroklimatas ir kolektyvo vidinė komunikacija“, metodinių būrelių pirmininkams „Ugdymo praktikos ir didaktikos kompetencijų tobulinimas“, švietimo įstaigų komandoms „UTA: lyderystė atnaujinant BP“ ir „Įtraukties įgyvendinimas ir tobulinimas“ bei ikimokyklinio ir priešmokyklinio ugdymo pedagogams „Įtraukusis ugdymas ikimokyklinio ir priešmokyklinio ugdymo įstaigose“, kurie apmokėti savivaldybės lėšomis ( viso už 3400,00 Eur).

Mokinių pavėžėjimas

Lietuvos Respublikos švietimo įstatymas įpareigoja savivaldybes užtikrinti mokinių, gyvenančių toliau nuo mokyklos, atvežimą, vadovaujantis Lietuvos Respublikos transporto lengvatų įstatymu – naudojant visuomeninį, geltonuosius autobusiukus ar kitą transportą. 1278 (47,23 proc. nuo bendro mokinių skaičiaus) bendrojo ugdymo mokyklų 1-12 klasių mokiniai vežami mokyklų, seniūnijų ir visuomeniniu transportu.

Mokyklų ir seniūnijų autobusų bendras maršrutų ilgis per savaitę 16369 km.

2022 metais už Lietuvos Respublikos Švietimo, mokslo ir sporto ministerijos skirtas lėšas nupirkti trys autobusai Šakių „Žiburio“ gimnazijos, Šakių „Varpo“ mokyklos ir Panemunių mokyklos – daugiafunkcio centro mokinių vežiojimui.

Kokybės krepšelis

 2022 metais projekto „Kokybės krepšelis“ II etapo veiklose dalyvavo Šakių „Varpo“ mokykla. I projekto etape numatyti bei išsikelti rodikliai buvo pasiekti.

Ugdymo rezultatai

2022 metais į aukštąsias universitetines mokyklas įstojo 59 mokiniai.

Laikant valstybinius brandos egzaminus, 5 darbai buvo įvertinti aukščiausiu šimto balų vertinimu. 4 „Šimtukų“ gavo Šakių ,,Žiburio”, 1 – Lukšių Vinco Grybo gimnazijų gimnazistai.

Matematikos PUPP buvo registruota 207 mokiniai, neatvyko 4. Vidutinis balas 3,43

Lietuvių kalbos PUPP registruota 207 mokiniai, neatvyko 5. Vidutinis balas 6,21

*Pagrindinio ugdymo pasiekimų patikrinimo metu bent 7–10 pasiekusių mokinių dalis (lietuvių kalba, matematika)*

|  |  |  |
| --- | --- | --- |
| Metai | Matematika | Lietuvių kalba ir literatūra |
| 2019 | 24,74 | 55,40 |
| 2021 | 42,23 | 57,94 |
| 2022 | 5,91 | 43,35 |

PUPP rezultatai negerėja. Ženkliai mažiau mokinių, baigiančių pagrindinio ugdymo programą pasiekia aukštesnįjį pasiekimų lygį.

Ugdymas karjerai

Nuo 2022 m. nuo rugsėjo 1 d. savivaldybės mokyklose pradėtas vykdyti ESFA projektas „Karjeros specialistų tinklo vystymas“. Rajono 1–12 klasių mokiniams paslaugas teikia 5 karjeros specialistai. Bendras jų etatų skaičius – 3,2.

Vaikų ir jaunimo laisvalaikio užimtumas

Bendrojo lavinimo mokyklose veikia 170 neformalaus ugdymo būreliai. Užsiėmimuose registruota 2525 mokiniai. 579 mokiniai neformalaus ugdymo užsiėmimus lanko ne mokyklose. Švietimo, kultūros ir sporto skyriaus specialistai per mokslo metus organizuoja apie 50 įvairių rajoninių dalykinių olimpiadų, konkursų, švenčių, festivalių, viktorinų, peržiūrų, kuriose dalyvauja

per 500 moksleivių.

2022 m. savivaldybėje toliau buvo vykdomos neformaliojo mokinių švietimo veiklos. Tam tikslui panaudotos Švietimo, mokslo ir sporto ministerijos skirtos lėšos - 139 000 Eur.

2022 m. rajone akredituota 20 NVŠ programų. Nuo 2022 m. rugsėjo mėnesio, įsigaliojus atnaujintam NVŠ tvarkos aprašui, programų padaugėjo iki 44, kurias lankė (pagal kiekvieno mėnesio duomenis) nuo 541 iki 669 vaikų.

Vasaros poilsio organizavimas

2022 m. buvo vykdytos 16 vasaros poilsio stovyklų programos įvairaus amžiaus vaikams ir jaunimui. Jose dalyvavo 492 vaikai. Šioms veikloms iš savivaldybės biudžeto buvo skirta 22 000 eurų.

Švietimo pagalbos teikimas

2019–2022 m. laikotarpyje specialiųjų ugdymosi poreikių turinčių mokinių integruotai ugdomų bendrojo ugdymo klasėse ir specialiose klasėse dalis keitėsi nežymiai

Tačiau labai didėja skaičius mokinių, gaunančių švietimo pagalbą. Daugėja mokinių, turinčių įvairiapusių raidos, emocijų ir elgesio sutrikimų

Pedagoginę-psichologinę pagalbą vaikams, tėvams (globėjams, rūpintojams), šeimoms, pedagogams ir ugdymo įstaigoms teikia Šakių rajono švietimo pagalbos tarnyba. Pagalbą mokiniui bendrojo ugdymo mokyklose teikia logopedai, specialieji pedagogai, socialiniai pedagogai, psichologai ir mokytojo padėjėjai.

|  |  |  |  |
| --- | --- | --- | --- |
|  | 2020–2021m. m. | 2021–2022m. m. | 2022–2023 m. m.  |
| Švietimo pagalbą teikiančių specialistų skaičius | 38 | 41 | 42 |